哭尚書龍學程公
作者：汪藻
朝代：宋

paragraphs: 江左推人物，時清得俊髦。
肺肝傾耿介，頭角長英豪。
鄉郡賓興最，賢關譽望高。
萬夫爭射鵠，一舉獨連鼇。
經術爭儒館，詞章重省曹。
主憂俄旰食，邦禍始秋毫。
彊寇來侵逼，敷天徧繹騷。
奮身攄憤懣，銜命何腥臊。
深入邊亭隧，堅持漢節毛。
道途千里隔，忠義寸心牢。
歸報龍顔喜，親聞鳯詔襃。
功成侔李郭，政合付伊臯。
超擢陞青瑣，謀謨拱赭袍。
百官瞻矩矱，八座次甄陶。
晚歲猶持槖，鄰州暫夢刀。
台星方兩兩，逝水忽滔滔。
上意長圖舊，朝廷未閔勞。
謝安幾一起，秦失卻三號。
伊昔身遐謫，公時首屢搔。
交情如骨肉，仕路正風濤。
里閈期重會，泉臺恨莫逃。
終天吁永訣，雨淚滴香醪。